มันนี่ทูเดย์
ไทยพาณิชย์เปิดตัวบริการให้คำปรึกษา &#8216;Never Say No&#8217;
23 ต.ค. 2557

ไทยพาณิชย์เปิดตัวบริการให้คำปรึกษา ‘Never Say No’
นางพิกุล ศรีมหันต์ ผู้ช่วยผู้จัดการใหญ่อาวุโส สายสินเชื่อเพื่อที่อยู่อาศัย ธนาคารไทยพาณิชย์ เปิดเผยว่า ธนาคารได้ศึกษาข้อมูลและพฤติกรรมของผู้บริโภค พบว่ามีผู้บริโภคจำนวนมากมีความต้องการขอสินเชื่อจากธนาคาร แต่ขาดความมั่นใจในคุณสมบัติและกังวลว่าจะถูกปฏิเสธ ธนาคารจึงออกแคมเปญ “Never Say No” เพื่อตอบโจทย์ให้กับผู้บริโภคด้วยแนวคิดการให้บริการ “SCB มีทางออกให้” โดยธนาคารจะให้คำปรึกษาแก่ลูกค้าเพื่อจัดระเบียบทางการเงินและลดภาระให้ โดยจะเริ่มนำร่องกับผลิตภัณฑ์กลุ่มสินเชื่อบ้าน “สินเชื่อบ้านคือเงิน My Home My Cash” ซึ่งเป็นสินเชื่ออเนกประสงค์ที่ให้แก่บุคคลธรรมดาโดยมีหลักทรัพย์ค้ำ ซึ่งธนาคารจะไม่ปฏิเสธลูกค้าก่อนและจะปรับบทบาทเป็นผู้ให้คำปรึกษาทางการเงินที่ร่วมกับลูกค้าหาทางออกที่เหมาะสมจนกว่าลูกค้าจะได้รับการอนุมัติ
นางพิกุล กล่าวเพิ่มเติมว่า ธนาคารตั้งเป้าหมายการปล่อยสินเชื่อ My Home My Cash ไว้จำนวน 2 หมื่นล้านบาท/ปี โดยในช่วง 3 ไตรมาสแรกของปี 2557 ธนาคารได้ปล่อยสินเชื่อดังกล่าวไปแล้ว 1.4 หมื่นล้านบาท ซึ่งมั่นใจว่าจะสามารถปล่อยสินเชื่อได้ตามเป้าหมาย ทั้งนี้สินเชื่อดังกล่าวให้วงเงินกู้สูงสุด 10 ล้านบาท ระยะเวลาการผ่อนชำระสูงสุดนาน 30 ปี
เอเปกกังวลเศรษฐกิจโลกถูกปัจจัยเสี่ยงรุมเร้า
นายสมหมาย ภาษี รมว.คลัง ได้เดินทางไปร่วมการประชุมรัฐมนตรีคลังเอเปก ครั้งที่ 21 แล้วที่ประเทศจีน ซึ่งที่ประชุมในครั้งนี้ได้แสดงความกังวลถึงการฟื้นตัวของเศรษฐกิจโลกที่กำลังถูกรุมเร้าจากปัจจัยเสี่ยงต่างๆ โดย นางศรี มุลยานี อินทราวาตี กรรมการผู้จัดการธนาคารโลก (เวิลด์แบงก์) เตือนถึงปัจจัยราคาสินค้าโภคภัณฑ์ตกต่ำ การแพร่ระบาดของโรคอีโบลาในแอฟริกาทางตะวันตก และความไม่สงบทางการเมืองในบางประเทศมุสลิมและในยูเครน
ขณะที่ นายจางเกาลี่ รองนายกรัฐมนตรีของจีน เตือนถึงปัจจัยเสี่ยงที่มหาอำนาจทางเศรษฐกิจโลกกำลังจะปรับเปลี่ยนทิศทางนโยบายใหม่ โดย นายอลัน โบลลาร์ด กรรมการผู้จัดการเอเปกและอดีตผู้ว่าการธนาคารกลางนิวซีแลนด์ ระบุว่า การเตรียมปรับนโยบายของธนาคารกลางสหรัฐ (เฟด) หลังจากที่ผ่อนคลายนโยบายการเงินมาอย่างต่อเนื่องนานถึงกว่า 6 ปีนั้น กำลังจะสร้างความเปลี่ยนแปลงครั้งใหญ่ไปทั่วโลก ซึ่งต้องมีการจับตาผลกระทบอย่างใกล้ชิด